Ο **Ουέσλι ΤζαΜάρ Τζόνσον** (*Wesley JaMarr Johnson*, Κορσικάνα, 11 Ιουλίου 1987) είναι Αμερικανός πρώην επαγγελματίας καλαθοσφαιριστής και νυν προπονητής. Με ύψος 2,01 μέτρα αγωνιζόταν ως σούτινγκ γκαρντ / σμολ φόργουορντ. Επιλέχθηκε στην 4η θέση του πρώτου γύρου στο NBA Ντραφτ του 2010 από τους Μινεσότα Τίμπεργουλβς.  Την σεζόν 2019-20, αγωνίστηκε στον Παναθηναϊκό. Από το 2021, βρίσκεται στο τεχνικό τιμ των Λος Άντζελες Κλίπερς ως προπονητής ατομικής βελτίωσης των παικτών.

Επαγγελματική σταδιοδρομία
--------------------------

### Μινεσότα Τίμπεργουλβς

Ο Τζόνσον επιλέχθηκε από τους Μινεσότα Τίμπεργουλβς στην 4η επιλογή στο NBA Ντραφτ του 2010. Στις 18 Μαρτίου 2011, σημείωσε 29 πόντους με 11 στα 21 σουτ στην ήττα εναντίον των Λος Άντζελες Λέικερς. 

### Φοίνιξ Σανς

Στις 27 Ιουλίου 2012, ανταλλάχθηκε στους Φοίνιξ Σανς σε μια συμφωνία τριών ομάδων. Στον πρώτο του αγώνα με τους Σανς, ο Τζόνσον σκόραρε ένα τρίποντο σε μία νίκη εναντίον των Ντιτρόιτ Πίστονς. Ο Τζόνσον δεν θα κέρδιζε σημαντικό χρόνο παιχνιδιού με τους Σανς μέχρις ότου ο Λίντσεϊ Χάντερ ανέλαβε ως προπονητής της ομάδας. Στις 26 Φεβρουαρίου 2013, σημείωσε 14 πόντους, έχοντας μαζί 9 ριμπάουντ, 3 ασίστ και 2 κλεψίματα σε μια νίκη με 84-83 εναντίον της πρώην ομάδας του, Μινεσότα Τίμπεργουλβς. Μια μέρα αργότερα, σκόραρε ένα τρίποντο ισοφάρισης ύστερα από μία μακρινή πάσα από τον Τζερμέιν Ο'Νιλ, που βοήθησε τους Σανς να κερδίσουν, στην παράταση, με 105-101 τους Σαν Αντόνιο Σπερς. Την 1η Μαρτίου 2013, σημείωσε 15 πόντους (ρεκόρ σεζόν) και πρόσθεσε 6 ριμπάουντ και 2 κλεψίματα σε μια νίκη με 92-87 εναντίον των Ατλάντα Χοκς. 

### Λος Άντζελες Λέικερς

Στις 15 Ιουλίου 2013, υπέγραψε μονοετές συμβόλαιο με τους Λος Άντζελες Λέικερς. Στην πρώτη του σεζόν με τους Λέικερς, ο Τζόνσον είχε κορυφαίους μέσους όρους σταδιοδρομίας σε πόντους, ριμπάουντ, κλεψίματα και τάπες. Ήταν ένας από τους οκτώ παίκτες του πρωταθλήματος με μέσο όρο τουλάχιστον 1 τάπα και 1 κλέψιμο ανά αγώνα και ο μόνος περιφερειακός παίκτης που το πέτυχε. Είχε τέσσερις αγώνες όπου σκόραρε 20 ή περισσότερους πόντους, τους περισσότερους από την rookie σεζόν του. Στις 29 Νοεμβρίου 2013, σημείωσε 27 πόντους, μαζί με 6 ριμπάουντ και 3 τάπες, σε μια νίκη με 106-102 εναντίον των Ντιτρόιτ Πίστονς. Κατά τη διάρκεια της σεζόν, σημείωσε τέσσερα νταμπλ-νταμπλ (ρεκόρ σταδιοδρομίας). 

Στις 28 Ιουλίου 2014, ο Τζόνσον υπέγραψε νέο μονοετές συμβόλαιο με την ομάδα.

### Λος Άντζελες Κλίπερς

Στις 9 Ιουλίου 2015, ο Τζόνσον υπέγραψε μονοετές συμβόλαιο με τους Λος Άντζελες Κλίπερς. Έκανε το ντεμπούτο του για τους Κλίπερς στον εναρκτήριο αγώνα της σεζόν για την ομάδα εναντίον των Σακραμέντο Κινγκς στις 28 Οκτωβρίου, καταγράφοντας 3 πόντους και 1 κλέψιμο σε μία νίκη με 111-104.

Στις 8 Ιουλίου 2016, ο Τζόνσον υπέγραψε νέο συμβόλαιο με τους Κλίπερς.

### Νιου Ορλίνς Πέλικανς

Στις 15 Οκτωβρίου 2018, ανταλλάχθηκε στους Νιου Ορλίνς Πέλικανς για τον Alexis Ajinça.

### Ουάσινγκτον Ουίζαρντς

Στις 7 Φεβρουαρίου 2019, ανταλλάχθηκε στους Ουάσινγκτον Ουίζαρντς για τον Μάρκιεφ Μόρις και μία επιλογή δεύτερου γύρου του 2023. Στις 5 Απριλίου 2019, αποδεσμεύτηκε από τους Ουίζαρντς.

Μετράει συνολικά 609 αγώνες στο ΝΒΑ, σημειώνοντας κατά μέσο όρο 7 πόντους (34% τρίποντο), 3.2 ριμπάουντ και 1.1 ασίστ σε περίπου 22 λεπτά συμμετοχής. 

### Παναθηναϊκός

Στις 22 Ιουλίου 2019, υπέγραψε μονοετές συμβόλαιο με τον Παναθηναϊκό του Πρωταθλήματος Ελλάδας και της Ευρωλίγκα. Τον Ιούλιο του 2020, έμεινε ελεύθερος από τους πράσινους. Είχε 8.2 πόντους, 3.4 ριμπάουντ και 1.7 ασίστ μέσο όρο σε 22 λεπτά συμμετοχής στο Πρωτάθλημα Ελλάδας και 3.3 πόντους και 2.4 ριμπάουντ μέσο όρο σε 15 λεπτά συμμετοχής στην Ευρωλίγκα. Ο Παναθηναϊκός ήταν ο τελευταίος σταθμός της δεκαετούς σταδιοδρομίας του, αφού το 2020 αποσύρθηκε από την ενεργό δράση σε ηλικία 33 ετών.

Τίτλοι-Διακρίσεις
-----------------

### Συλλογικοί

#### Παναθηναϊκός

* Πρωτάθλημα Ελλάδας: (2020)

### Ατομικοί

* Δεύτερη Καλύτερη πεντάδα ρούκι στο ΝΒΑ: (2011)

Παραπομπές
----------

1. ↑  «Dana O'Neil: Big East early season review – ESPN». Sports.espn.go.com. 23 Δεκεμβρίου 2009. Ανακτήθηκε στις 22 Μαρτίου 2010.
2. ↑  «Jay Bilas' Midseason All-American team – ESPN». Sports.espn.go.com. 12 Ιανουαρίου 2010. Ανακτήθηκε στις 22 Μαρτίου 2010.
3. ↑  «O Ουέσλι Τζόνσον στο τεχνικό τιμ των Κλίπερς». *Eurohoops*. 25 Σεπτεμβρίου 2021. Ανακτήθηκε στις 20 Δεκεμβρίου 2021.
4. ↑  «Suns Acquire Johnson and Pick, Trade Lopez and Warrick». *NBA.com*. 27 Ιουλίου 2012. Ανακτήθηκε στις 29 Ιουλίου 2012.
5. ↑  «Lakers Sign Wesley Johnson». *NBA.com*. 15 Ιουλίου 2013. Ανακτήθηκε στις 27 Ιουλίου 2014.
6. ↑  «Lakers Sign Wesley Johnson». *NBA.com*. 28 Ιουλίου 2014. Ανακτήθηκε στις 28 Ιουλίου 2014.
7. ↑  «CLIPPERS RE-SIGN JORDAN AND SIGN JOHNSON». *NBA.com*. 13 Ιουλίου 2015.. Ανακτήθηκε στις 9 Ιουλίου 2015.
8. ↑  «Griffin leads Clippers past Kings 111–104 in opener». *NBA.com*. 28 Οκτωβρίου 2015. Αρχειοθετήθηκε από το πρωτότυπο στις 29 Οκτωβρίου 2015. Ανακτήθηκε στις 28 Οκτωβρίου 2015.
9. ↑  «Press Release: Clippers Re-sign Free Agents Crawford, Johnson, Mbah A Moute And Rivers». *NBA.com*. 8 Ιουλίου 2016. Ανακτήθηκε στις 8 Ιουλίου 2016.
10. ↑  «Pelicans acquire Wesley Johnson». *NBA.com*. 15 Οκτωβρίου 2018. Ανακτήθηκε στις 15 Οκτωβρίου 2018.
11. ↑  «Wizards acquire Johnson from Pelicans». *NBA.com*. 7 Φεβρουαρίου 2019. Ανακτήθηκε στις 7 Φεβρουαρίου 2019.
12. ↑  «Wizards waive Wesley Johnson». *NBA.com*. 5 Απριλίου 2019. Ανακτήθηκε στις 5 Απριλίου 2019.
13. ↑  «Παναθηναϊκός: ΒΟΜΒΑ με Ουέσλεϊ Τζόνσον! (pic)». *Eurohoops*. 22 Ιουλίου 2019. Ανακτήθηκε στις 4 Ιουνίου 2020.